લખમા ઉપરતળે થઇ રહી. તે આજે જાણીજોઇને ઘાસ માટે વાડીએ ગઈ ન હતી. ભગતે જ દિવાળી પછી કહ્યું હતું. ભાણજીની વાડીના શેઢે – ધોરિયેથી ઘાસ લઇ આવવાનું. તે રોજ દિવસ ઢળ્યે ચોફાળ અને દાંતરડું લઈને નીકળી પડતી. આજે તેની અવઢવ વધી ગયેલી. આગલા દિવસે ભાણજી સાથે થયેલા નાનકડા સંવાદે ચિત્તમાં હલચલ મચાવી દીધી હતી. ભાણજી આમ તો નાતનો જ માણસ. ભગતથી નાનો એટલે ભાભી કહેતો. ભગતની પત્ની તરીકે આખું ગામ જે માન રાખતું તે ભાણજી રાખતો, પણ એક દિવસ અજુગતું બની ગયેલું.